แท็กซี่แห่กู้โครงการ"ฮัก TAXI"7พันล้าน เสนอดึงเงินกองทุนประชารัฐช่วย
ธพว.แย้มยอดกู้โครงการฮัก TAXI ขยับเกิน 7,000 ล้านแล้ว เตรียมขอคลังดึงเงินกองทุนประชารัฐช่วยกลุ่มที่ไม่พร้อม
3 ม.ค. 2562

ธพว.แย้มยอดกู้โครงการฮัก TAXI ขยับเกิน 7,000 ล้านแล้ว เตรียมขอคลังดึงเงินกองทุนประชารัฐช่วยกลุ่มที่ไม่พร้อม
นายมงคล ลีลาธรรม กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) เปิดเผยว่า ยอดผู้ประกอบอาชีพขับรถแท็กซี่เข้าแสดงเจตจำนงร่วมโครงการ “ฮัก TAXI” เสริมแกร่งแท็กซี่ไทย ขณะนี้มีวงเงินประมาณ 7,000 ล้านบาท จากเป้าหมาย 1 หมื่นล้านบาท ซึ่งผู้ที่สนใจยังสามารถติดต่อยื่นใบสมัครที่ ธพว. สำนักงานใหญ่ หรือยื่นขอสินเชื่อผ่านทางออนไลน์ เช่น ผ่านแอพพลิเคชั่น SME D Bank และเว็บไซต์ธนาคาร
ทั้งนี้ จะมีการสรุปยอดผู้ยื่นขอสินเชื่อในโครงการนี้เบื้องต้นในวันนี้ และเตรียมนำข้อสรุปเสนอกระทรวงการคลัง โดยจะเสนอให้มีการนำเงินจากกองทุนพัฒนาวิสาหกิจขนาดกลางและขนาดย่อมตามแนวประชารัฐ หรือกองทุนประชารัฐ ที่ยังเหลืออยู่เอามาปล่อยกู้ เพื่อรองรับกลุ่มผู้ประกอบการแท็กซี่ที่ยังไม่มีความพร้อมในการขอสินเชื่อในระบบธนาคาร ซึ่งต้องยึดตามเกณฑ์ที่ธนาคารแห่งประเทศไทยกำหนด
นอกจากนี้ จะมีการหารือกับบรรษัทประกันสินเชื่ออุตสาหกรรมขนาดย่อม (บสย.) เรื่องหลักเกณฑ์ในการค้ำประกันสินเชื่อในโครงการฮัก TAXI เพื่อช่วยให้ผู้ประกอบการเข้าถึงสินเชื่อได้มากขึ้น